Łaz (MFü/SN). Hodźinu wobydlerskich naprašowanjow na zašłym posedźenju Łazowskeje gmejnskeje rady wužiwaše tamniši předewzaćel Andreas Mühle za próstwu, zo měli gmejna a gmejnscy radźićeljo regionalnych turistiskich poskićerjow bóle podpěrać. „Dyrbjeli rozmyslować, kak móhli turizm wuwiwać“, napominaše Mühle, kiž při Třižonjanskim jězoru elektriske třikolesa trikke wupožčuje a tam nimo toho motorski parcours wobhospodarja. Byrnjež Łaz při zwjazkowej a dalšej statnej dróze ležał, wjele ludźi přez gmejnu jězdźi, bjez toho zo bychu wědźeli abo zhonili, kak atraktiwna kónčina je. Jeho swójske wabjenje w radiju bě lědma wuspěšne. Informaciska tafla na přikład při parkowanišću kupnicy, móhła z derje přemyslenymi wobsahami ludźi pohnuć, so po wokolinje bliže rozhladować.
szl_Latn